**Balázs Gergely piarista atya életútja**

A Piarista Rend Magyarországi Tartománya, a kalocsa-kecskeméti Főegyházmegye, a kecskeméti Piarista Rendház és a Szentháromság (Piarista) Plébánia, a család, a hozzátartozók nevében is fájdalommal, de Isten akaratában megnyugodva tudatja, hogy Balázs Gergely piarista atya 2020. november 4-én, életének 74., szerzetességének 55., áldozópapságának 48. évében Kiskunhalason, a Járványkórházban szentségekkel megerősítve elhunyt.

Rendtársunk Kecskeméten született 1947. június 6-án. A kecskeméti Piarista Gimnáziumba tett érettségije után jelentkezett rendünkbe, ahová 1965. augusztus 27-én hatodmagával öltözött be. Ünnepélyes fogadalmat tett 1971. szeptember 26-án. 1973. augusztus 25-én őt és két rendtársát Kecskeméten szentelte pappá Kacziba József győri megyéspüspök. Balázs Gergely az ELTE BTK magyar-orosz szakán szerzett gimnáziumi tanári képesítést. Egy év budapesti tanítás után 1976-tól 2008-as nyugdíjazásáig Kecskeméten oktatta szaktárgyait, illetve (egy tanfolyam elvégzése után ) egy ideig a német nyelvet; fölkérésre hittan tanára is volt általános iskolánk felső tagozatának. Sok éven át tevékenykedett diákotthoni prefektusként.

2002-től kisegítő lelkészként, majd tényleges káplánként állt a Szentháromság Plébánia szolgálatában. Keresett gyóntató volt, vidékről is fölkeresték. Számos család kifejezetten őt kérte fel elhunytja temetésére. Szerették magvas, „máriás” prédikációit. Gergely atya ugyanis lelkes, aktív és elkötelezett tagja volta a Máriás Papi-Mozgalomnak. Többször ment zarándokcsoportok lelki vezetőjeként főként Medjugorjéba. Hosszú évekig ő volt a város szélén levő Mária-kápolna lelkipásztora. Vasárnap délelőttönként a Margaréta Otthon időseinek misézett. Mutatott be szentmisét az Őszikék Otthonba is. Megszakításokkal ugyan, de szintén misézett a Megyei Kórházban, ahol a betegek ellátását szinte a nap bármely szakában vállalni tudta: akár önszorgalomból, akár pedig (később) mint az érsek által hivatalosan kinevezett helyettes kórházlelkész. Úgyanígy, ha kellett, rögtön autóba ülvén, házaknál szolgáltatta ki a szentségeket a betegeknek, rászorulóknak.

Több év óta egészségi állapota fokozatosan, sőt rohamosan megrendült. Több betegséggel küszködött, ezért 2020 szeptemberében Bábel Balázs Érsek Atya a Tartományfőnök Úr javaslatára fölmentette kápláni és kórházlelkészi teendői alól. Szeptember 27-én este úgyszólván zsúfolásig megtelt a Piarista templom a „nyugdíjba” vonuló Gergely atya „búcsúztatására”.

A covid járvány sajnos őt is elérte. Magas lázzal, tüdőgyulladással szállították a kiskunhalasi Járványkórházba. Nagyon reménykedtünk felépülésében, de a Jóisten magához hívta őt. Sokan gyászoljuk: szerzetestársak, paptársak, Máriás papi mozgalom tagjai, rokonai, pedagógus kollégák, diákok, szülők, öregdiákok, templomközösségek, lelkiségi közösségek, ismerősök, jóbarátok. Hálával emlékezünk mindnyájan áldozatos piarista életére, odaadó szeretetére, kedves személyiségére.

Adj, Urunk, örök nyugodalmat neki, és az örök világosság fényeskedjék neki.

Holczer József SchP – Görbe László SchP